Wêreld se grootste dwelmbaas ontsnap weer | Maroela Media
Wêreld se grootste dwelmbaas ontsnap weer
Joaquin "El Chapo" Guzman tydens sy inhegtenisneming op 22 Februarie 2014 (Foto: Susana Gonzalez/Bloomberg via pbs.org)
Joaquin "El Chapo" Guzman, wat beskou word as die wêreld se grootste dwelmbaas, het deur 'n 1.5 km lange tonnel onder sy sel uit die tronk in Mexiko ontsnap.
Guzman, leier van die Sinaloa-dwelmkartel, het Saterdagaand uit die Altiplano-maksimumsekuriteitgevangenis ontsnap, het die Kommissie vir Nasionale Veiligheid Sondag gesê.
Hy is Saterdagaand om 20:52 plaaslike tyd nog op die veiligheidskamera gesien toe hy na die stortgedeelte van sy sel gestap het. Hy is vir 'n ruk lank nie gesien nie, aangesien daardie deel nie in die sig van die veiligheidskamera is nie.
"Toe bewaarders later sy sel deursoek, was Guzman reeds weg en het hulle op die 10 meter diep gat met 'n leer wat tot 'n groot tonnel lei, afgekom," het kommissaris Monte Alejandro Rubido gesê.
Die tonnel is 1.7 meter hoog en ongeveer 80 cm breed. Dit het selfs ventilasie en ligte en die uitgang is in 'n onvoltooide gebou. Agtien tronkbewaarders is reeds ondervra in verband met die ontsnapping.
'n Groot soektog is dadelik van stapel gestuur. Snelweë is gesluit en padblokkades is op nabygeleë paaie opgestel. Vlugte by Toluca-lughawe naby die gevangenis is ook opgeskort.
Dit is Guzman se tweede ontsnapping in 14 jaar. Hy het in 2001 uit 'n tronk in Jalisco ontsnap en was 10 jaar lank op vrye voet. Toe hy uiteindelik in Februarie 2014 aangekeer is, het pres. Enrique Pena Nieto gesê só ontsnapping sal nie weer gebeur nie.
Guzman was al op Forbes se lys van die wêreld se magtigste mense. Hy word beskryf as die uitvoerende hoof van die Sinaloa-kartel en is die wêreld se magtigste dwelmhandelaar. Dié kartel is verantwoordelik vir nagenoeg 'n kwart van alle onwettige dwelmmiddels wat deur Mexiko na die VSA gesmokkel word. Die kartel se jaarlikse inkomste is vermoedelik meer as $3 miljard.
Lees meer: ABC7
Djokovic is Wimbledon-kampioen
Hoekom so 'n man nooit tereggestel is nie gaan my verstand te bowe. Ek sidder as ek dink hoeveel lewens hy al verwoes het. Hy geen reg op lewe nie.
As mynopmeter sal ek graag wil weet hoe hy rigting gehou het om op die regte plek letterlik uit ( ook na bo !!) te kom. Geen geringe prestasie.
Alcatraz ( nou gesluit) kon hom dalk ingehou het alhoewel daar ook twee spoorloos verdwyn het tot vandag toe.
Stuur hom na Zimbabwe want of ons dit wil weet of nie, ek glo nie Bob het 'n liefde vir dwelmsmokkelaars.
ek dink ek het hom op nuweland gesien die naweek
Hy moes baie hulp gekry het om op so "luukse" manier te kon ontsnap! Verbeel jou met 'n leer en ligte en alles! Kan nie juis 'n makimumsekuriteitsgevangenis wees as hy op so manier kon ontsnap nie. Niemand ooit gehoor hy woel en werskaf nie? Hoop hulle vang hom en sluit hom in 'n ronde ysterbal toe – so kan hy geen hoekies bewerk nie en met yster sal hy sukkel om tonnels te maak!